Annette Vilhelmsen (SF), 2013-01-15:
Tak til ordførerne for indlæggene.
Lovforslaget gennemfører en del af regeringens forbrugerpolitiske eftersyn.
For det første styrkes beskyttelsen af børn og unge i forhold til alkoholreklamer.
For det andet udvides Forbrugerombudsmandens beføjelser i forhold til finansielle virksomheder.
Lovforslaget indfører et forbud mod alkohol og rusmidler i reklamer eller anden markedsføring rettet mod børn og unge.
Børn og unge er særlig sårbare forbrugere, som skal beskyttes mod unødig eksponering af alkohol og andre rusmidler i en tidlig alder.
Med forslaget hersker der ikke længere tvivl om, at alkohol ikke hører hjemme i reklamer rettet mod børn og unge.
I dag er situationen den, at Forbrugerombudsmanden ikke efter markedsføringslovens regler kan gribe ind over for en erhvervsdrivende, der markedsfører sig over for forbrugerne, hvis den erhvervsdrivende er omfattet af lov om finansiel virksomhed.
Det betyder i praksis, at Forbrugerombudsmanden f.eks. kan gribe ind over for en bilforhandlers annonce om finansiering af en ny bil, men ikke kan gribe ind over for en annonce om det samme, hvis det er en bank, der tilbyder finansieringen.
Forslaget gør op med den forskel mellem finansielle og ikkefinansielle virksomheder, så vi får ensartede erhvervsforhold på markedsføringslovens område.
Lovforslaget ændrer ikke ved, at det fortsat er Finanstilsynet, der har hovedansvaret for at føre tilsyn med, at de finansielle virksomheder overholder den finansielle lovgivning.
Med den tredje del af lovforslaget får Forbrugerombudsmanden en række værktøjer, som alle bidrager til, at tilsynet med markedsføringsloven optimeres og effektiviseres.
Det drejer sig om muligheden for, at Forbrugerombudsmanden kan føre individuelle retssager for forbrugerne om erstatning.
De individuelle sager vil være mindre ressourcekrævende for Forbrugerombudsmanden, men vil stadig kunne komme en lang række forbrugere til gode.
Når Forbrugerombudsmanden skal tage stilling til, om der skal føres en individuel sag, skal Forbrugerombudsmanden nemlig lægge vægt på, om der er tale om kollektive forbrugerinteresser eller almene samfundsinteresser i den konkrete sag.
Forbrugerombudsmanden får derudover mulighed for at udstede administrative bøder i sager, der er rene tilståelsessager, og hvor overtrædelsen af reglerne er helt klar, og hvor der ikke er tvivl om beviserne.
I dag skal bødesager, også selv om der er tale om ukomplicerede tilståelsessager, overgives til politiet.
Med forslaget kan Forbrugerombudsmanden reagere hurtigere på visse overtrædelser ved at afslutte tilståelsessager med en administrativ bøde.
For de erhvervsdrivende betyder det, at sagerne kan afsluttes smidigere og hurtigere, end det er tilfældet i dag.
Forbrugerombudsmanden får desuden mulighed for at møde i retten ved sine egne medarbejdere.
Og som reglerne er i dag, skal Forbrugerombudsmanden og Forbrugerombudsmandens medarbejdere lade sig repræsentere ved en advokat, når de fører sager på vegne af en forbruger.
Forbrugerombudsmanden møder allerede i dag i retten ved sine egne medarbejdere i sager, hvor han er part, så det giver ikke mening, at han ikke skal have de samme muligheder i sager, som han fører på vegne af forbrugerne.
Endelig får Forbrugerombudsmanden mulighed for at udstede påbud i sager, hvor der er risiko for, at forbrugerne ikke når at reagere i tide, så deres krav dermed bliver forældet.
Erfaringerne har vist, at der er et særligt behov for at hjælpe forbrugerne i visse situationer.
Det drejer sig f.eks. om situationer, hvor mange forbrugere vil kunne gøre et krav gældende mod en erhvervsdrivende, men hvor forbrugerne ikke kender til reglerne om forældelsesfrist.
Med forslaget får Forbrugerombudsmanden mulighed for at påbyde erhvervsdrivende at informere kunderne om deres retsstilling i forhold til forældelse i sager, hvor Forbrugerombudsmanden skønner det nødvendigt for at beskytte forbrugerne mod retstab.
Forslaget ændrer ikke på forældelseslovens regler, men er blot med til at sikre, at forbrugerne bliver informeret om forældelsesreglerne eller om, at de muligvis har et krav, der kan forældes, hvis de ikke reagerer.
Samlet set mener jeg, at forslaget fører til, at vi styrker forbrugerbeskyttelsen på en række områder, ligesom vi sørger for, at Forbrugerombudsmandens tilsyn bliver mere effektivt.